**Змены ў «Правілах беларускай арфаграфіі і пунктуацыі» 2010 г.**

**Частка 1**

Першай сур'ёзнай спробай нармалізацыі сучаснай беларускай літаратурнай мовы стала “Беларуская граматыка для школ” Браніслава Тарашкевіча (1918), у якой удалося спалучыць фанетычны і марфалагічны прынцыпы напісання і фактычна сфармуляваць правілы беларускага правапісу, якія і забяспечвалі адзінства новай беларускай літаратурнай мовы.

Пазней сучасная беларуская літаратурная мова зведала некалькі зменаў правілаў правапісу: сумнавядомую рэформу 1933 года, што максімальна наблізіла беларускую мову да рускай; удакладненні і змены ў правапіс 1957-1959 гг., якія перадусім тычыліся запазычанай лексікі і набліжалі яе да беларускага гучання, але ў астатнім не моцна змянялі папярэднюю сістэму; а таксама змены ў правапіс, якія пачалі дзейнічаць у 2010 годзе і таксама не ўнеслі прынцыповых сістэмных зменаў у арфаграфію беларускай мовы, развязаўшы пры гэтым некаторыя  заблытаныя і цьмяныя моманты.

Чаму спатрэбілася ўносіць змены ў правілы беларускага правапісу, прынятыя ў 1957-1959 гг.? Па-першае, каб не было занадта вялікага разрыву паміж узусам (ужываннем) словаў і формаў і замацаванай літаратурнай нормай, якая вызначаецца спецыялістамі і заўсёды адстае ад узусу па аб’ектыўных прычынах: абнаўленне слоўнікавага складу мовы, з’яўленне новых запазычанняў, пашырэнне варыянтных формаў. Па-другое, у папярэднім зводзе правапісных нормаў былі пэўныя непаслядоўнасці і недакладнасці, а таксама вялікая колькасць выключэнняў, што таксама мелі патрэбу ў далейшай уніфікацыі. Такім чынам, можна сказаць, што некаторыя правапісныя нормы ўжо маральна састарэлі і сталі выглядаць анахранізмамі. У выніку ў 2008 годзе калектывам АН Беларусі была прадстаўлена новая рэдакцыя правілаў арфаграфіі і пунктуацыі, якая была зацверджаная і ўсупіла ў сілу ў 2010 годзе.

**Асноўныя змены**

*1. Правапіс галоснай* ***о / а*** *пасля* ***і (ы)*** *у канцы запазычаных словаў:*

**1957-59** ***О*** захоўваецца: ***трыо, адажыо, Эміліо***

**2010** ***О*** паводле правіла акання пераходзіць у ***а***: ***трыа, адажыа, Эміліа*** (калі гэта мужчынская імя, аднак калі імя жаночае, то на канцы слова будзе пісацца ***я:*** ***Эмілія***)

*2. Правапіс канцавых фармантаў* ***-эль / -аль і -эр / -ар*** *у словах іншамоўнага паходжання:*

**1957-59**  -***Эль і -эр*** захоўваюцца: ***шніцэль, фламастэр, карцэр.***

**2010** У выніку дзеяння правіла акання ***-эль*** і ***-эр*** не пад націскам пераходзяць у ***-аль*** і -***ар***: ***шніцаль, фламастар, карцар***. Выключэнні складаюць уласныя імёны: ***Одэр, Пітэр, Гендэль, Вісландэр.***

*3.  Правапіс галосных* ***е*** */* ***э*** *на канцы нязменных запазычанняў:*

**1957-59** Пасля зычных у канцы нязменных запазычанняў звычайна пісалася ***е: купе, кашне, галіфе, шымпанзе***

**2010** На канцы слова пад націскам пішацца ***э: купэ, кашнэ, галіфэ, шымпанзэ.*** Выключэнне складаюць словы, у якіх пасля зычных ***л, к*** пішацца ***е: піке, філе***.

*4. Правапіс* ***е*** */* ***э*** *ў сярэдзіне запазычаных словаў:*

**1957-59** Часцей за ўсё пісалася літара ***е*** (непасядоўна), але часам дапускаліся і варыянты: ***экземпляр, сервіс*** і ***сэрвіс***, ***тунель*** і ***тунэль***

**2010** У запазычаных словах пасля губных зычных і ***с, з, н*** згодна з вымаўленнем пішацца ***э: капэла, экзэмпляр, сэрвіс,*** але ***секс, энергія***.

*5. Перадача якання ў лічэбніках:*

**1957-59** Лічэбнікі ***дзевяты, дзесяты, семнаццаты, васемнаццаты*** з’яўляліся выключэннем, бо яканне на іх не распаўсюджвалася і захоўвалася ***е***.

**2010** У пераднаціскным складзе ў лічэбніках адбываецца яканне паводле агульнага правіла: ***дзявяты, дзясяты, сямнаццаць, васямнаццаць, пяцьдзясят, пяцідзясяты, сямідзясяты*** (але ***семдзесят***), ***васьмідзясяты*** (але ***восемдзесят***).

**Заданне**

***Перакладзіце на беларускую мову:***

Юпитер - Юпітэр

Шпатель - шпаталь

Ватерлоо - Ватэрлоа

Постер - постар

Энергия - энергія

Семьдесят - семдзесят

Сексуальный - сексуальны

Коммюнике - камюніке

Антонио - Антоніа

Пятьдесят - пяцьдзясят

Радио - радыё

Восемьдесят - восемдзесят

Грейдер - грэйдар

Экземпляр - экзэмпляр

Душанбе - Душанбэ

Майонез - маянэз

Восемнадцать - васямнаццаць

Онтарио - Антарыа

Резюме - рэзюмэ

Лидер - лідар

Восьмидесятый - васьмідзясяты

Кашне - кашнэ

Панель - панэль

Токио - Токіа

Семидесятый - сямідзясяты

Серджио - Серджыа

Компьютер - кампутар, камп’ютар